Tina Nedergaard (V), 2010-05-06:
Med beslutningsforslaget foreslås det, at der nedsættes en ungdomskommission, som skal komme med forslag til en sammenhængende ungepolitik, hvor alle elementer i de unges liv medtænkes.
Det er også derfor, regeringen har besluttet at iværksætte et betydeligt antal initiativer og indsatser på ungeområdet over de næste par år.
Regeringen er meget opmærksom på, at vi ikke taber de unge på gulvet.
Hvis en stor gruppe af unge fortsætter med at være ledige under den nuværende økonomiske krise, som jo har bredt sig ind over landets grænser fra udlandet, kan det blive svært at indhente det tabte, når tiderne igen bliver bedre.
Det viser erfaringer fra tidligere, både herhjemme og i udlandet, og vi ser jo også, hvordan mange af vores europæiske naboer og venner i EU kæmper med ungdomsarbejdsløshed i en grad, som vi slet ikke kender herhjemme længere.
Vi har igennem det seneste år fremlagt mange initiativer på ungeområdet, der vil medvirke til, at de unge kan udskifte et liv på offentlig forsørgelse med et aktivt liv med uddannelse eller job.
Pr. 1. august 2009 har regeringen med et bredt politisk flertal forenklet ungereglerne, så der bliver mere tid i jobcentrene til at hjælpe de unge i uddannelse eller job.
Uddannelse har førsteprioritet for unge uden uddannelse, og vi skal hjælpe de unge, som ikke umiddelbart har forudsætningerne, på vej mod en uddannelse via en aktiv beskæftigelsesog uddannelsesindsats.
I november 2009 indgik regeringen med Socialdemokraterne, Dansk Folkeparti og Det Radikale Venstre en aftale om flere unge i uddannelse og job – en aftale, som via en aktiv og målrettet indsats giver unge bedre muligheder for at komme i uddannelse eller job.
Vi styrker med aftalen indsatsen over for unge med i alt 2,3 mia. kr.
På beskæftigelsesområdet blev partierne enige om initiativer for knap 0,5 mia. kr., der skal hjælpe unge ledige i gang med en uddannelse eller i job.
Der er altså tale om en massiv økonomisk satsning for at sikre unge uddannelse og job.
Regeringen har igangsat en række initiativer, der skal modvirke marginalisering af nydanske børn og unge.
Der kan bl.a. nævnes partnerskaber om ungestrategier og »Mangfoldigt Foreningsdanmark«.
Partnerskaberne skal styrke koordineringen af indsatsen over for de marginaliserede nydanske børn og unge på tværs af kommunernes forvaltninger.
De skal sikre en helhedsorienteret ungepolitisk indsats, der inddrager både den unges uddannelse, fritidsliv og familie.
Det er væsentligt ikke kun at føre ungepolitik i forhold til uddannelsesområdet, vi skal også gøre en indsats i forhold til unges kultur og fritid.
Det gør Børnekulturens Netværk, der er et tværministerielt netværk med repræsentanter fra Kulturministeriet, Undervisningsministeriet og Socialministeriet.
Målgruppen for Børnekulturens Netværk er fra 2010 blevet udvidet, så den også omfatter unge.
Herved vil regeringen styrke indsatsen på unge-kulturområdet og arbejde målrettet for at inkludere unge i de forskellige kulturtilbud. Vi skal sikre de unge gode boligforhold, og det har vi da også gjort, for boligmangel må ikke stå i vejen for uddannelse.
Under VK-regeringen har rammerne for at etablere støttede boliger til unge været gunstige for kommunerne.
Der er i perioden 2002-2009 givet tilsagn om godt 4.000 almene ungdomsboliger.
For yderligere at styrke etableringen af centralt beliggende ungdomsboliger har regeringen netop fremsat et forslag om bl.a. universitetsnære ungdomsboliger, som videnskabsministeren har fremsat.
Barndommen har stor betydning for valg af livsstil senere i livet.
Uhensigtsmæssige vaner i voksenlivet er ofte grundlagt i barndommen, det gælder ikke mindst i forhold til rygning, alkohol, overvægt og seksuel sundhed.
Regeringen fremlagde i efteråret 2009 en handlingsplan om forebyggelse, som bl.a. har fokus på forebyggelse og sundhedsfremme over for unge.
Regeringen hævede i 2008 aldersgrænsen for salg af cigaretter til 18 år for dermed at sende et signal om, at rygning ikke bør være en del af ungdomslivet.
Regeringen arbejder også på at udmønte nogle af Breddeidrætsudvalgets forslag, som bl.a. har fokus på idræt for børn og unge.
Dertil kommer, at den skatteaftale, der er indgået, også indeholder væsentlige elementer af netop sundhed, hvor vi tager hånd om befolkningens livsstil og også mulighed for billigt at leve sundt og dyrt at leve usundt.
Regeringen ønsker at bekæmpe ungdomskriminalitet mere aktivt, både for at sikre samfundet mod vold, tyveri og anden kriminalitet og for at give de unge en hjælpende hånd til en bedre fremtid.
Derfor nedsatte Justitsministeriet i 2007 en Ungdomskommission, der foretog en gennemgang af indsatsen mod ungdomskriminalitet.
På baggrund af kommissionens betænkning fremlagde regeringen i oktober 2009 udspillet »Mere konsekvens, opfølgning og omsorg – en markant styrket indsats mod ungdomskriminalitet«.
Justitsministeriet er i gang med at gennemføre regeringsudspillet i samarbejde med Socialministeriet.
Der er allerede opbygget en ekspertise på området i de enkelte ministerier.
Jeg tror i stedet, at der er behov for et overblik over de igangværende aktiviteter.
Jeg vil derfor udarbejde en oversigt over ministeriernes initiativer og indsatser, som jeg vil sende til Folketingets Uddannelsesudvalg.
Jeg mener, vi skal passe på, at nedsættelse af store kommissioner ikke bliver det automatiske svar på store udfordringer.
Regeringen kan på denne baggrund ikke støtte det fremsatte beslutningsforslag, men henviser også til, at når man nedsætter kommissioner, udvalgsarbejde m.v., har det jo en tendens til også at generere et vist bureaukratisk bøvl i de institutioner, ministerier og foreninger m.v., der skal bidrage til kommissionens arbejde.
Så regeringen afviser forslaget.